**Поедноставено друштво со ограничена одговорност според македонското законодавство**

**д-р Емилија Ѓорѓиоска,**

вонреден професор, Економски факултет-Прилеп, Универзитет „Св.Климент Охридски“-Битолаemilija.mateska@uklo.edu.mk

**Апстракт:**

Во зависност од правата и обврските кои ги имаат или ќе ги имаат, основачите на трговските друштва слободно ја избираат формата на трговско друштво од законски предвидените форми на трговски друштва. Една од најчесто преферираните форма на трговски друштва е друштвото со ограничена одговорност. Следејќи го трендот во компаративното право за овозможување на претприемачите да основаат трговски друштва со минимална основна главнина од 1 евро, Законот за трговските друштва во 2021 година беше дополнет со повеќе одредби за посебен подвид на друштво со ограничена одговорност - поедноставено друштво со ограничена одговорност. На овој начин за прв пат им беше овзможено на заинтересираните физички лица да основаат ПДОО со почетна основна главнина од 1 евро.

Во рамките на трудот ќе биде извршена анализа на законските одредби од македонскиот закон за основање на поедноставено друштво со ограничена одговорност. Ќе бидат анализирани и решенија од компаративното европско право, но и решенијата на земјите од Западен Балкан во однос на можноста да се основа друштво со ограничена одговорност со минимален почетен капитал.

Врз основа на достапните податоци од Централниот трговски регистар на РСМ ќе биде извршена анализа на бројот на регистрирани ПДОО во периодот од 2021 до јули 2023, нивната дистрибуција по сектори и дејности и дистрибуцијата на ПДОО по статистички реони. Во трудот ќе биде извршена анализа на потенцијалот, ризиците и придобивките од користењето на поедноставената форма на друштвото со ограничена одговорност.

**Клучни зборови:** трговски друштва, основање, основна главнина, 1 евро, друштво со ограничена одговорност.

**Abstract**:

Depend of the rights and obligations that the founders have or will have, they are free to choose the commercial entity from all the commercial entity forms provided by the national law. The one of the most preferred commercial entities form in Macedonia is the Limited liability company. In accordance with the trend in the comparative law for the founders to establish a company with minimum basic capital of only 1 euro, the amendments of Law on trade companies in Macedonia adopted in 2021 introduced new kind of limited liability company - the simplified limited liability company. Hence, all interested natural persons for the first time have an opportunity to establish simplified limited liability company with minimum basic capital of 1 euro.

In this paper will be made an analysis of the Macedonian legal norms for establishing simplified limited liability company. Also, will be made an analysis of the European comparative law and the norms from West Balkan countries that are dedicated to the possibility to be established limited liability company with minimum basic capital.

Based on the available data from Central registry of North Macedonia will be made an analysis on the number of established simplified limited liability companies, their distribution into sectors and activities and into statistical regions for the period between 2021 till July 2023. In this paper will be reviewed the potential, risks, and benefits of using simplified limited liability companies.

**Key words:** commercial companies, establishing, minimal basic capital, 1-euro, limited liability company.

1. **Вовед**

Сржта на една национална економија ја сочинуваат трговците (трговските друштва и трговците-поединци) кои самостојно, трајно вршат одредена дејност, се со цел остварување на добивка. Трговското друштво е дефинирано како правно лице во коешто едно или повеќе лица вложуваат пари, ствари или права во имот што го користат за заедничко работење и заеднички ја делат добивката и загубата од работењето.

Одговорот на прашањата дали, кој, како и каква форма на трговско друштво ќе биде основано од страна на основачите ги дава секој законодавец во националното законодавство.

Во Република Северна Македонија законодавецот тоа го прави со Законот за трговските друштва.[[1]](#footnote-1) Според овој закон како основач на трговско друштво, како содружник или како акционер може да се јават физички и правни лица, и тоа домашни или странски лица. Според законодавецот странско лице може да стекнува удел или акции на начинот и под условите предвидени за државјаните на Република С. Македонија и за правните лица запишани во трговскиот регистар на територијата на Република С. Македонија, освен ако со закон поинаку не е определено. Учеството на странско лице во новоосновано и во постојно трговско друштво не е ограничено, освен ако со друг закон поинаку не е определено.

2**. Видови на трговски друштва според македонскиот законодавец**

Според законодавецот, во Република Северна Македонија трговско друштво, без оглед на тоа дали врши трговска или некоја друга дејност може да биде основано во некоја од следните форми:

* Јавно трговско друштво,
* Командитно друштво,
* Друштво со ограничена одговорност,
* Акционерско друштво и
* Командитно друштво со акции.

При основањето на трговското друштво основачите слободно ја избираат формата под која ќе биде регистрирано друштвото, освен ако нешто друго не е определено со закон. Вакви исклучоци каде законодавецот ја утврдува формата на трговското друштво за вршење на некоја дејност од Националната класификација на дејности[[2]](#footnote-2) се среќава во Законот за банките[[3]](#footnote-3), Законот за супервизија на осигурување[[4]](#footnote-4), Законот за лизинг[[5]](#footnote-5) итн. Во зависност од правата и обврските кои ги имаат или ќе ги имаат, основачите на трговските друштва слободно ја избираат формата на трговско друштво од законски предвидените форми на трговски друштва.

Во правната теорија и научна мисла постојат различни класификации и поделби на трговските друштва според одредени критериуми и начела според кои истите се основаат, ја вршат предвидената дејност, се управувани и застапувани, нивните содружници или акционери одговараат за обврските за време или по престанувањето на трговското друштво итн.

Една од најшироко распространетите е класичната теорија според која трговските друштва се делат на персонални друштва и на друштва на капиталот. Персоналните друштва ги карактеризираат персоналните својства на нивните членови (меѓусебни релации, лично познавање, меѓусебна доверба итн.), неограничената одговорност на членовите за обврските на друштвото, личното управување од страна на членовите на друштвата итн. Иако според ЗТД за персоналните друштва не е потребно во трговскиот регистар да се запишува нивниот влог, ниту пак е ограничена минималната висина на влогот и основачкиот капитал, сепак доверителите на персоналните трговски друштва имаат можност да ги подмират нивните побарувања од имотот на основачите кои одговараат лично и неограничено со сиот свој имот и солидарно со другите содружници. Во персонални трговски друштва обично се сметат: јавното трговско друштво и командитното друштво. Кај друштвата на капиталот, спротивно од персоналните, не доминираат елементите „intuitu personae“, туки преовладува интересот за стекнување поголем капитал за основање на друштво, без оглед на личните својства на другите членови на друштвото. Содружниците и акционерите не одговараат лично и неограничено за обврските на друштвото, исто така органите на управување не мора да бидат избрани од редот на акционерите или содружниците. Пример за друштва на капиталот се акционерските друштва, командитните друштва со акции и друштвата со ограничена одговорност[[6]](#footnote-6). Бидејќи содружниците, односно акционерите не одговараат за обврските на друштвото, доверителите на друштвото на капитал се заштитени на тој начин што за подмирување на нивните побарувања после исцрпувањето на имотот на друштвото според редоследот наведен во чл. 484 од ЗТД, им стои на располагање основачкиот капитал кој во принцип е повисок и е најчесто создаден со окрупнување на влоговите на повеќе лица.

**3. Поедноставено друштво со ограничена одговорност**

Едно од друштвата на капиталот е друштвото со ограничена одговороност кое според Законот за трговски друштва може да биде основано од едно или од повеќе физички и правни лица, но не повеќе од 50 лица, со минимална основна главнина од 5.000 евра во денарска противвредност, според средниот курс на таа валута којшто е објавен од Народната банка на Република Македонија на денот на уплатата, освен ако основачите не се договориле тоа да биде денот на потпишувањето на договорот за друштвото, односно на изјавата за основање на друштвото.

Со Законот за изменување и дополнување на Законот за трговските друштва од 16.9.2021 година[[7]](#footnote-7) за прв пат во македонското право беше предвидена можност друштвото со ограничена одговорност кое има најмногу тројца основачи како физички лица, од кои еден е управител, да може да се основа како поедноставено друштво со ограничена одговорност. Поедноставеното друштво со ограничена одговорност во неговата фирма ја содржи ознаката ПДОО. Според Законот за трговските друштва, чл. 172-а, најмалиот износ на основната главнина на поедноставеното друштво со ограничена одговорност е 1 евро во денарска противвредност според средниот курс на Народната банка на Република Северна Македонија на денот на уплатата, освен ако основачите не се договориле тоа да биде денот на потпишување на основачкиот акт на друштвото. Најмалиот номинален износ на деловниот удел е 10 центи во денарска противвредност според средниот курс на Народната банка на Република Северна Македонија на денот на уплатата, освен ако основачите не се договориле тоа да биде денот на потпишување на основачкиот акт на друштвото. Основната главнина и деловниот удел во друштвото мора да бидат изразени со цел број во евра.

Според тоа, законодавецот овозможува да биде регистриранo трговско друштво со основачки влог од само 1 евро, под услов да го основаат најмногу три физички лица, од кои еден од основачите е управител. Според тоа ваквата можност не е оставена за правните лица.

Законодавецот понатаму предвидел основачкиот влог да се уплаќа само во пари, исклучувајќи ја можноста да се внесе непаричен влог во ПДОО. Оваа одредба логички произлегува од утврдената најнизок можен лимит за основање на трговско друштво.

Со цел да се овозможи понатамошна заштита на доверителите на друштвото, законодавецот предвидел дека друштвото мора да има задолжителна резерва, во која мора да се внесе ¼ (една четвртина) од добивката на друштвото искажана во годишните финансиски извештаи, намалена за износот на загубата од претходната година.

Законодавецот исто така ја утврдил намената на задолжителната резерва која може да се употребува единствено за:

1) зголемување на основната главнина со распределба на резервата во основната главнина на друштвото;

2) за покривање на загубата искажана за годината за која се поднесуваат годишните финансиски извештаи, ако не е покриена од добивката оствaрена во претходната година и

3) за покривање на загубата искажана за претходната година, ако не е покриена од добивката искажана во годишните финансиски извештаи за годината за која се поднесуваат.

Оваа одредба за издвојување на задолжителна резерва законодавецот ја предвидел се до оној момент кога основната главнина на ПДОО не достигне ниво од чл. 172 став 2, односно предвидената минимална основна главнина за основање на ДОО. По постигнувањето на нивото од 5.000 ЕВРА во денарска противвредност, според средниот курс којшто е објавен од Народната банка на Република Македонија на денот на уплатата, друштвото може сеуште да ја задржи фирмата којашто ги содржи зборовите Поедноставено друштво со ограничена одговорност. Оставено е правото на избор на содружниците дали по промената на висината на главнината ќе продолжат да ја користат истата фирма на друштвото или ќе извршат замена на ПДОО во ДОО, односно ДООЕЛ.

**4. Компаративен осврт на правните рамки за основање на трговски друштва со минимална основна главнина**

Идејата на македонскиот законодавец за воведување можност за основање на трговски друштва со минимална основна главнина од 1 евро, не е оригинерна и оригинална, туку истата своите корени ги влечи од законодавствата на неколку европски земји кои многу порано пред македонскиот законодавец предвиделе можност за основање на трговски друштва со минимална основна главнина.

Во јуни 2008 година германскиот законодавец предвидува можност да биде основано поедноставено друштво со ограничена одноворност, попознато како мини-доо, односно Unternehmergesellschaft haftungsbeschränkt (UG). Сo реформата од 2008 година законодавецот со цел обезбедување подобра положба во регулаторниот натпревар помеѓу земјите од Европа, овозможил да биде регистрирано друштво со ограничена одговорност основано со минимален влог од 1 евро.[[8]](#footnote-8) На овој начин законодавецот со измена на Законот за друштва со ограничена одговорност Gesetz betreffend die Gesellschaften mit beschränkter Haftung – GmbHG[[9]](#footnote-9) овозможил да биде основано друштво со ограничена одговорност со основна главнина од 1 евро, при што обврзувачко е во името на фирмата да стои називот Unternehmergesellschaft haftungsbeschränkt или кратенката UG.

Оваа реформа предизвика понатамошни рекации на законодавците од земјите од Европа во иста насока. Така од 2013 година во Италија беше дозволено да се основа друштво и со помала главнина од 10.000 евра, така што е утврдена најниската основна главнина од 1 евро за трговското друштво во форма на SRL **(società a responsabilità limitata)[[10]](#footnote-10).** Од јануари 2017 година исто така во Франција е можно да се основа Société à Responsabilité Limitée (Sàrl) со основна главнина од 1 евро.[[11]](#footnote-11)

Многу порано пред да започне вистинскиот регулаторен натпревар во Европа во сферата на компаниското право, во XIX век на тлото на Америка бил започнат ваков натпревар меѓу американските сојузни земји со цел привлекување на што поголем број на компании кои би се регистрирале на нивна територија, нудејќи им разни поволности. Во ваквиот натпревар предничи сојузната земја Делавер во која според статистиките се регистрираат повеќе трговски друштва отколку во сите останати сојузни земји заедно, вклучувајќи ги во оваа бројка и најголемите и најмоќните корпорации од САД.[[12]](#footnote-12)

На теренот на Западен Балкан слични решенија постојат во Србија, Хрватска, Бугарија и Црна Гора.

Во Србија за основање на друштво со ограничена одговорност е пропишан минимален основачки влог во висина од 100 динари, освен ако со некој посебен закон не е предвиден поголем основачки капитал за друштво кое извршува некоја одредена дејност.[[13]](#footnote-13) Во Црна Гора може да биде основано друштво со ограничена одговорност со минимална основна главнина од 1 евро, доколку со посебен закон за вршење на одредена дејност не e предвиден повисок основачки влог[[14]](#footnote-14). Во Хрватска со Законот за трговски друштва предвидена е можност да се основа поедноставено друштво со ограничена одговорност (jednostavno društvo s ograničenom odgovonošću) со основна главнина од минимум 1 евро, кое е основано од најмногу 5 основачи[[15]](#footnote-15). Во Бугарија законодавецот пропишува дека основната главнина на друштвото со ограничена одговорност (дружеството с ограничена отговорност) не може да биде помала од 2 лева (околу 1 евро).[[16]](#footnote-16) Законодавецот во Босна и Херцеговина за друштвото со ограничена одговорност нема пропишано основна главнина во симболичен минимален износ како погоре наведените земји, туку минималната основна главнина е одредена на 1.000 км (околу 500 евра).[[17]](#footnote-17)

**6. Статистички показатели за користење на ПДОО во Република Северна Македонија**

Како што веќе напоменавме поедноставеното друштво со ограничена одговорност како посебен подоблик на друштвото со ограничена одговорност за прв пат беше воведено во македонското право во септември 2021 година. Според достапните податоци во 2021 година биле регистрирани 9 субјекти, во 2022 година биле регистрирани уште 34 нови субјекти, а во 2023 година до 30.06.2023 година уште 15 нови субјекти. [[18]](#footnote-18)

Врз основа на статистичките показатели може да се заклучи дека постои интерес за регистрирање на ПДОО иако релативен краток временски период е поминат од имплементирањето на ова законско решение.

Врз основа на достапните податоци од Централниот регистар на РСМ може да се забележи и трендот на регистрирање на ПДОО по сектори.

Бидејќи во првата календарска година кога се воведе ПДОО имаше релативно краток временски период од помалку од 4 месеци за основање на ПДОО, бројот на основани субјекти беше помал и нивната дистрибуција по сектори беше скоро рамноправна. Во втората година (2022) може да се забележи дека од активни 43 субјекти, најголем процент припаѓаа на стручните, научните и техничките дејности -10 субјекти, а веднаш после тоа следуваше секторот информации и комуникации со 9 активни субјекти. Најмал број на активни ПДОО беа од секторот образование, други услужни дејности; земјоделство, шумарство и рибарство, финансиски дејности и градежништво.

Дистрибуцијата на регистрираните ПДОО по статистички реони според бројот на извршени уписи во 2021 и 2022 година изгледа вака:

Врз основа на податоците може да се заклучи дека најголем број на регистрирани ПДОО се од скопскиот реон, по што следува југозападниот реон и источниот реон. Во овие две години во пелагонискиот реон и североисточниот реон не е регистриран ниту еден ПДОО.

Анализирајќи ги сите овие показатели заеднички може да се извлече заклучок дека од воведувањето на можноста за регистрирање ПДОО во Македонија најголем број на ПДОО се регистрирани во 2022 година, при што најголем процент од новорегистрираните ПДОО имаат седиште во скопскиот реон, и најголем дел од ПДОО припаѓаат на стручните, научните и техничките дејности и секторот информации и комуникации.

Во однос на учеството на ПДОО во вкупниот број на активни трговски друштва во 2022 година, табеларниот приказ изгледа вака:

Според достапните податоци од Централниот регистар на РСМ, во 2022 година најголем број на активни трговски друштва се друштва со ограничена одговорност, при што најголем број на трговски друштва се основани од едно лице како ДООЕЛ-дури 60235, потоа следуваат ДОО со 12719. Втора најпопуларна форма за организирање на трговско друштво се акционерските друштва со 568 активни трговски друштва, потоа следуваат јавните трговски друштва со 337 субјекти. ПДОО со 43 активни субјекти е пред командитното друштво и командитното друштво со акции кои се на самиот крај со само 9, односно 1 активен трговски субјект.

Од 73912 активни трговски друштва во РСМ во 2022 година, дури 72 997 или скоро 99% биле организирани како ДОО (во некоја од подформите како ДООЕЛ, ДОО или ПДОО). Податоците покажуваат дека овој вид на трговско друштво е најпопуларен и најприменлив, што значи дека во соодветните пазарни услови најмногу им одговора на потребите на основачите.

7. **Предности и недостатоци од основањето на друштва со минимална основна главнина**

Главен мотив за законодавците ширум светот за релаксирање на условите за основање на трговски друштва, пред сè намалување, односно сведување на почетниот капитал на минимален или симболичен износ, беше да им се пружи шанса на сите физички лица кои имаат идеја, но немаат доволно капитал да започнат свој бизнис. Во Германија оваа мерка имала доста позитивен одзив бидејќи бројот на поедноставени друштва со ограничена одговорност во периодот од 2008 до 2014 година претставувал една десеттина од вкупниот број на запишани трговски друштва[[19]](#footnote-19). Податоците во Македонија покажуваат дека поедноставените друштва со ограничена одговорност немаат толкаво учество во вкупната бројка на активни трговски друштва, туку дека учествуваат со минимален процент од околу 0,05%, нешто повеќе само од командитното друштво и од командитното друштво со акции. Ова можеби се должи на фактот што во Германија минималниот основачкиот влог за ДОО изнесува минимум 25000 евра, а додека пак минималниот основачки влог за основање ДОО во Македонија изнесува 5000 евра.

Дали овие трговски друштва беа формирани од лица кои не се во можност да основаат трговско друштво поради тоа што не поседувале доволно почетен капитал, или оваа поволност ја искористиле и лица кои се во можност да го обезбедат почетниот основачки капитал од 5000 евра, е прашање на кое не можеме да добиеме одговор, но можноста за искористување на оваа форма е слободна и не е условена со никаков дополнителен услов.

Меѓутоа, позитивно е тоа што во периодот од 2021 до денес ниту едно од ПДОО друштвата не било избришано, за разлика од ДООЕЛ каде само во 2021 година бројот на избришани ДООЕЛ изнесува 85% од бројот на регистрирани ДООЕЛ истата година. Слична е состојбата и во 2022 година кога овој процент изнесува 80%.[[20]](#footnote-20)

Бидејќи ПДОО како посебна форма на ДОО, според основните карактеристики спаѓа во друштвата на капиталот, доверителите на ПДОО се ставени во релативно полоша почетна положба од другите форми на ДОО бидејќи во случај да не им е подмирено побарувањето, доколку друштвото нема друг имот, ќе треба да се задоволат со основачкиот влог кој може да изнесува и само 1 евро. Оваа ситуација се ублажува со обврската за издвојување задолжителна резерва во висина од ¼ од добивката на друштвото искажана во годишните финансиски извештаи, намалена за износот на загубата од претходната година. Оваа резерва меѓу другото може да се искористи за зголемување на основната главнина, па по надминување на вредноста од 5.000 евра не се применуваат одредбите кои се однесуваат на ПДОО. Меѓутоа во законот не постои правило според кое во одреден временски рок неопходно е ПДОО да премине во ДОО, ниту пак одредени oдредби или мерки со кои би се задолжиле содружниците да го зголемуваат нивниот основачки капитал се додека тој не стигне до нивото на минималната главнина на ДОО.[[21]](#footnote-21)

Од друга страна пак во практиката чести се случаите кога се основа ДОО или ДООЕЛ со непаричен влог кој во вакви ситуации тешко дека би се впаричил или би достигнал некоја цена приближна со проценетата која важела во моментот на основањето на друштвото. Во секој случај на доверителите на друштвото доволен показател би требало да им биде ознаката во фирмата ПДОО кој би му укажала дека основачкиот влог е понизок од основачкиот влог на ДОО или дека може да изнесува и 1 евро, па секако дека би требало да бидат потрезвени и посвесни за заштитување на нивните права преку другите законски можности за обезбедување на побарувањата.

**Заклучок:**

Следејќи го трендот за олеснување на условите за започнување со сопствен бизнис, основајќи трговско друштво со минимална основна главнина, Република Сeверна Македонија во 2021 година, со задоцнување од неколку години, компарирано со европските земји, овозможи основање трговско друштво со влог и од само 1 евро. Целта на ова законско решение е да им се овозможи на сите претприемачи, млади или други лица кои имаат сопствена идеја, но немаат доволно средства да започнат сопствен бизнис. Целта на законодавецот е да им го олесни патот на претприемачите да остваруваат приход, кој се разбира ќе има повеќекратен позитивен ефект, како лично за самиот претприемач, така и за целокупната економска констелација. Ефектот од оваа мерка неколку години подоцна, може да се измери преку статистичките податоци од Централниот регистар на РСМ за истражуваниот период од 2021 до јуни 2023 година.

Иако бројот на запишани ПДОО во Република Северна Македонија во изминатиот период од донесувањето на ова законско решение можеби не ги покажа посaкуваните вредности, сепак позитивен и охрабрувачки е податокот дека од запишаните ПДОО ниту едно не е избришано, за разлика од трендот на бришење на трговски друштва и пред навршување на една година од нивното основање.

Понатамошното функционирање на ПДОО ќе ги покаже слабостите, недостатоците, недореченостите на законското решение и во која насока истото би требало да се прилагодува. Иако во компаративното право овие мерки за основање на поедноставени друштва со ограничена одговорност скептиците очекуваа да бидат краткорочни, па по протек на одреден временски период да бидат повлечени, напротив и по повеќе од една деценија, продолжија да опстојуваат во правниот простор, дури и да се проширува кругот на земји кои како решенија ги нудат во своите законодавства.

**Conclusion:**

Following the trend in comparative law for loosening the conditions for starting own business by establishing commercial company with minimal basic capital, the Republic of North Macedonia in 2021, with delay of few years, allows to be established company with minimal basic capital of only 1 euro. The aim of this legal solution was to give a chance to all entrepreneurs, youth and other people who have an own idea, but are missing money or other capital to start their own business.

The main purpose of the legislator was to ease up the way of the entrepreneurs for gaining profit, that have multiple times positive effect, such as for the entrepreneur itself and for the hole economic constellation. The effect of this measure, а few years later may be measured by the statistical data issued by the Central registry of Macedonia in the period between 2021 and June 2023.

Although the number of registered simplified limited liability companies in Republic of North Macedonia in the previous period after adopting the amendments in 2021 may have not shown the desired numbers, it is positive and encouraging the information that no one of the registered SLLC in Macedonia has been deleted, opposite of the fact that the most of the new registered companies does not exist even one year after their registration.

The further functioning of SLLC will show the weakness, the inconsistence and indeterminacy of the law, and the directions for possible further development and adjustment.

Although in the comparative law some sceptics expected this solution to be short term, and after leakage of some period to be withdrawn, an opposite, after more than a decade of introducing this solution, the number of countries that accepted establishment of commercial companies with minimal basic capital has constantly increasing.

**КОРИСТЕНА ЛИТЕРАТУРА:**

Brnabić R. (2014). Jednostavno društvo s ograničenom odgovornošću, Zbornik radova Pravnog fakulteta u Splitu, 51, 2/2014., p. 449.-469.

Gesetz betreffend die Gesellschaften mit beschränkter Haftung – GmbHG достапен на [Act on Limited Liability Companies (Gesetz betreffend die Gesellschaften mit beschränkter Haftung – GmbHG) (gesetze-im-internet.de)](https://www.gesetze-im-internet.de/englisch_gmbhg/englisch_gmbhg.html#p0036)

Martin D., Alogna F.(2007). “A European Delaware:The Nascent Regulatory Market in Europe”, Corporate Finance and Capital Markets Law Review.

Noack U. Beurskens M. (2008). Of Tradition and Change - The Modernization of the German GmbH in The Face of Еuropean Competition. German Law Journal.1-24.

Tolušić, E. (2012). Jednostavno društvo s ograničenom odgovornošću- novina u pravu društava, Zbornik radova Međimurskog veleučilišta u Čakovcu, 3(2) p.103-107.

[Tout savoir sur la Sàrl-Simplifiée à 1€ | Fideis - More than accounting](https://www.fideis.eu/blog/tout-savoir-sur-la-sarl-simplifiee-a-1e/)

Андоновски М. (2010). Трговско право, Економски факултет-Прилеп, 2010.

Коевски г., Тушевска-Гавриловиќ Б., Спасевски Д. (2020). Анализа на можноста за воведување на друштво со ограничена одговорност со едно евро основна главнина врз основа на германскиот модел, Годишен зборник 2020, Универзитет Гоце Делчев-Штип, Правен факултет-Штип.

Николовски А., Плавшиќ С.(2005)/ Трговско право, Скопје.

[Статистички билтен (crm.com.mk)](https://www.crm.com.mk/mk/otvoreni-podatotsi/statistichki-bilten?t=0&v=1&y=2023&ort=91)Централен регистар на Република Северна Македонија.

Legge di conversione del D.L. 28 giugno 2013, n. 76

Zakon o privrednim društvama (Sl. Glasnik RS br.36/2011,99/2011, 5/2015, 44/2018, 95/2018, 91/2019 i 109/2021).

Zakon o privrednim društvama (Sl. list RCG br.65/2020).

Zakon o privrednim društvima Sl novine FBiH br.81/2015 I 75/2021.

Zakon o trgovačkim društvima, (NN 11/93, 121/99, 52/00, 118/03, 107/07, 146/08,137/09, 125/11, 152/11, 111/12, 68/13, 110/15,40/19, 34/22,114/22 I 18/23).

Закон за трговските друштва („Службен весник на Република Македонија“ бр. 28/2004; 84/2005; 25/2007; 87/2008; 42/2010; 48/2010; 24/2011; 166/2012; 70/2013; 119/2013; 120/2013; 187/2013; 38/2014; 41/2014; 138/2014; 88/2015; 192/2015; 6/2016; 30/2016; 61/2016; 64/2018 и 120/2018 и „Службен весник на Република Северна Македонија“ бр. 290/2020, 215/2021 и 99/2022).

Търговски закон, достапен на [Lex.bg - Закони, правилници, конституция, кодекси, държавен вестник, правилници по прилагане](https://lex.bg/laws/ldoc/-14917630).

1. Закон за трговските друштва („Службен весник на Република Македонија“ бр. 28/2004; 84/2005; 25/2007; 87/2008; 42/2010; 48/2010; 24/2011; 166/2012; 70/2013; 119/2013; 120/2013; 187/2013; 38/2014; 41/2014; 138/2014; 88/2015; 192/2015; 6/2016; 30/2016; 61/2016; 64/2018 и 120/2018 и „Службен весник на Република Северна Македонија“ бр. 290/2020, 215/2021 и 99/2022). [↑](#footnote-ref-1)
2. Националната класификација на дејностите - НКД - Рев.2 е донесена како национален стандард врз основа на Одлука на Владата на Република Македонија („Сл. весник на РМ”, бр. 147/08) и Законот за едношалтерскиот систем и за водење на Трговскиот регистар и Регистарот на други правни лица („Сл.весник на РМ” бр.84/05). [↑](#footnote-ref-2)
3. Согласно со чл.12 од Законот за банките („Службен весник на Република Македонија“ бр. 67/2007, 90/2009, 67/2010, 26/2013, 15/2015, 153/2015, 190/2016 и 7/2019 и „Службен весник на Република Северна Македонија“ бр. 101/2019 и 122/2021) „Банка се основа како акционерско друштво со седиште во Република Северна Македонија“. [↑](#footnote-ref-3)
4. Согласно со чл. 3 ст.1 од Законот за супервизија на осигурување („Службен весник на Република Македонија“ бр. 27/2002, 98/2002, 79/2007, 88/2008, 67/2010, 44/2011, 112/2011, 188/2013, 30/2014, 43/2014, 112/2014, 153/2015, 192/2015, 23/2016, 83/2018 и 198/2018 и „Службен весник на Република Северна Македонија“ бр. 101/2019, 31/2020 и 173/2022), „Друштво за осигурување се основа како акционерско друштво со седиште во Република Северна Македонија, под условите утврдени со овој закон и со Законот за трговските друштва.“ [↑](#footnote-ref-4)
5. Согласно со чл. 3 ст.2 од Законот за лизинг („Службен весник на Република Македонија“ бр. 4/2002, 49/2003, 13/2006, 88/2008, 35/2011, 51/2011, 148/2013, 145/2015, 23/2016 и 37/2016 и „Службен весник на Република Северна Македонија“ бр. 173/2022), „Даватели на финансиски лизинг се друштва со ограничена одговорност или акционерски друштва основани со дозвола од Министерството за финансии и кои вршат лизинг според начинот и условите утврдени со овој закон“. [↑](#footnote-ref-5)
6. Николовски А., Плавшиќ С., Трговско право, Скопје, 2005 стр.15. [↑](#footnote-ref-6)
7. Службен весник на Република Северна Македонија“ бр. 215/2021. [↑](#footnote-ref-7)
8. Beurskens M, Noack U. “Of Tradition and Change - The Modernization of the German GmbH in The Face of Еuropean Competition”. German Law Journal, p.6. [↑](#footnote-ref-8)
9. Gesetz betreffend die Gesellschaften mit beschränkter Haftung – GmbHG достапен на [Act on Limited Liability Companies (Gesetz betreffend die Gesellschaften mit beschränkter Haftung – GmbHG) (gesetze-im-internet.de)](https://www.gesetze-im-internet.de/englisch_gmbhg/englisch_gmbhg.html#p0036) [↑](#footnote-ref-9)
10. Legge di conversione del D.L. 28 giugno 2013, n. 76 [↑](#footnote-ref-10)
11. [Tout savoir sur la Sàrl-Simplifiée à 1€ | Fideis - More than accounting](https://www.fideis.eu/blog/tout-savoir-sur-la-sarl-simplifiee-a-1e/) [↑](#footnote-ref-11)
12. Martin D., Alogna F., “A European Delaware:The Nascent Regulatory Market in Europe”, Corporate Finance and Capital Markets Law Review, p.2. [↑](#footnote-ref-12)
13. Чл.145, Zakon o privrednim društvama (Sl. Glasnik RS br.36/2011,99/2011, 5/2015, 44/2018, 95/2018, 91/2019 i 109/2021). [↑](#footnote-ref-13)
14. Чл.274 Zakon o privrednim društvama (Sl. list RCG br.65/2020). [↑](#footnote-ref-14)
15. Чл.390-а Zakon o trgovačkim društvima, (NN 11/93, 121/99, 52/00, 118/03, 107/07, 146/08,137/09, 125/11, 152/11, 111/12, 68/13, 110/15,40/19, 34/22,114/22 I 18/23). [↑](#footnote-ref-15)
16. Чл.117, Търговски закон, достапен на [Lex.bg - Закони, правилници, конституция, кодекси, държавен вестник, правилници по прилагане](https://lex.bg/laws/ldoc/-14917630). [↑](#footnote-ref-16)
17. Чл.307 Zakon o privrednim društvima Sl novine FBiH br.81/2015 I 75/2021. [↑](#footnote-ref-17)
18. Податоците се достапни на [Статистички билтен (crm.com.mk)](https://www.crm.com.mk/mk/otvoreni-podatotsi/statistichki-bilten?t=0&v=1&y=2023&ort=91), пристапено на 30.06.2023. [↑](#footnote-ref-18)
19. Коевски Г., Тушевска-Гавриловиќ Б., Спасевски Д., Анализа на можноста за воведување на друштво со ограничена одговорност со едно евро основна главнина врз основа на германскиот модел, Годишен зборник 2020, Универзитет Гоце Делчев-Штип, Правен факултет-Штип стр. 87. [↑](#footnote-ref-19)
20. [Статистички билтен (crm.com.mk)](https://www.crm.com.mk/mk/otvoreni-podatotsi/statistichki-bilten?t=0&v=0&y=2023,2022,2021&ort=52) пристапено 21.7.2023 година. [↑](#footnote-ref-20)
21. Исто и во Хрватска, видете кај Brnabić R. Jednostavno društvo s ograničenom odgovornošću, Zbornik radova Pravnog fakulteta u Splitu, 51, 2/2014., p. 455. [↑](#footnote-ref-21)